Dôvodová správa
A. VŠEOBECNÁ ČASŤ
Predkladaný návrh zákona, ktorým sa mení a dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, predkladajú na rokovanie Národnej rady Slovenskej republiky poslanci Národnej rady Slovenskej republiky Roman Michelko, Adam Lučanský, Andrej Danko a Milan Garaj.
Predmetom návrhu zákona je úprava rokovacieho postupu Národnej rady Slovenskej republiky pri prerokovaní návrhu stanoviska Slovenskej republiky v osobitnom režime podľa ústavného zákona č. 397/2004 Z. z. o spolupráci Národnej rady Slovenskej republiky a vlády Slovenskej republiky v záležitostiach Európskej únie. Navrhovaná právna úprava vytvára procesný rámec pre prerokovanie návrhu stanoviska Slovenskej republiky v prípadoch, v ktorých sa má podľa zakladajúcich zmlúv Európskej únie umožniť zmena spôsobu rozhodovania alebo legislatívneho postupu pri prijímaní právne záväzných aktov alebo iných aktov Európskej únie, najmä prechod z rozhodovania jednomyseľne na rozhodovanie kvalifikovanou väčšinou alebo prechod z osobitného legislatívneho postupu na riadny legislatívny postup.
Platný rokovací poriadok upravuje postup výboru pre európske záležitosti pri schvaľovaní stanovísk Slovenskej republiky k návrhom právne záväzných aktov a iných aktov Európskej únie. Tento režim je koncipovaný ako všeobecný parlamentný postup v záležitostiach Európskej únie. Po zavedení osobitného ústavného režimu podľa ústavného zákona č. 397/2004 Z. z. je potrebné doplniť aj procesnú úpravu, ktorá umožní prerokovanie návrhu stanoviska Slovenskej republiky priamo v Národnej rade Slovenskej republiky.
Cieľom návrhu zákona je zabezpečiť, aby návrh stanoviska Slovenskej republiky v osobitnom režime bol predložený predsedovi Národnej rady Slovenskej republiky, prerokovaný výborom pre európske záležitosti a následne zaradený do programu schôdze Národnej rady Slovenskej republiky tak, aby Národná rada Slovenskej republiky mohla o návrhu stanoviska rozhodnúť pred rokovaním príslušného orgánu Európskej únie.
Navrhovaná úprava zachováva vecnú účasť výboru pre európske záležitosti, ale konečné rozhodnutie o stanovisku Slovenskej republiky v osobitnom režime ponecháva Národnej rade Slovenskej republiky. Z tohto dôvodu sa v § 58a dopĺňajú výnimky zo všeobecného režimu schvaľovania stanovísk výborom pre európske záležitosti a zo súvisiacich ustanovení upravujúcich zmenu stanoviska a povinnosť člena vlády podať vysvetlenie.
Návrh zákona má procesnú povahu. Neupravuje práva a povinnosti občanov, podnikateľských subjektov ani iných súkromnoprávnych subjektov. Jeho účelom je zosúladiť rokovací poriadok Národnej rady Slovenskej republiky s osobitným mandátovým režimom ustanoveným v ústavnom zákone č. 397/2004 Z. z..
Navrhovaná právna úprava nemá vplyv na rozpočet verejnej správy, na podnikateľské prostredie, sociálne vzťahy, životné prostredie, informatizáciu, služby verejnej správy pre občana ani na oblasť manželstva, rodičovstva a rodiny. 
Návrh zákona je v súlade s Ústavou Slovenskej republiky, ústavnými zákonmi, zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

























B. OSOBITNÁ ČASŤ

K čl. I

K bodu 1 
Navrhuje sa doplniť nový § 24a, ktorý upravuje osobitný postup pri prerokovaní návrhu stanoviska Slovenskej republiky podľa osobitného predpisu.

K odseku 1 
Ustanovuje sa povinnosť vlády alebo povereného člena vlády predložiť predsedovi Národnej rady Slovenskej republiky návrh stanoviska Slovenskej republiky bezodkladne po doručení návrhu právne záväzného aktu alebo iného aktu Európskej únie podľa § 58a ods. 3 písm. a). Ide o procesné nadviazanie na osobitný ústavný režim podľa čl. 2 ods. 5 ústavného zákona č. 397/2004 Z. z.

K odseku 2 
Ustanovuje sa, že predseda Národnej rady Slovenskej republiky pridelí návrh stanoviska na prerokovanie výboru pre európske záležitosti a určí lehotu na jeho prerokovanie. Zachováva sa tým odborná účasť výboru pre európske záležitosti pri príprave rozhodnutia Národnej rady Slovenskej republiky.

K odseku 3 
Upravuje sa následný postup predsedu Národnej rady Slovenskej republiky po prerokovaní návrhu stanoviska výborom pre európske záležitosti. Predseda Národnej rady Slovenskej republiky zaradí návrh stanoviska do programu najbližšej schôdze alebo zvolá schôdzu Národnej rady Slovenskej republiky tak, aby Národná rada Slovenskej republiky mohla o návrhu stanoviska rozhodnúť pred rokovaním príslušného orgánu Európskej únie.

K odseku 4 
Upravuje sa postup pri žiadosti člena vlády o zmenu stanoviska Slovenskej republiky. Na túto žiadosť sa použije rovnaký postup ako pri pôvodnom návrhu stanoviska, čím sa zabezpečuje jednotný procesný režim pre schvaľovanie aj zmenu stanoviska Slovenskej republiky v osobitnom režime.
Súčasne sa upravujú poznámky pod čiarou k odkazom 47ca a 47d tak, aby zodpovedali novému označeniu ustanovení ústavného zákona č. 397/2004 Z. z. o spolupráci Národnej rady Slovenskej republiky a vlády Slovenskej republiky v záležitostiach Európskej únie.

K bodu 2
Navrhuje sa upraviť pôsobnosť výboru pre európske záležitosti v § 58a ods. 3 písm. b) tak, aby výbor pre európske záležitosti neschvaľoval stanoviská Slovenskej republiky v prípadoch, v ktorých sa uplatní osobitný postup podľa § 24a. 
Úprava zabezpečuje, že stanovisko Slovenskej republiky v osobitnom režime bude schvaľovať Národná rada Slovenskej republiky, nie výbor pre európske záležitosti. Tým sa rokovací poriadok zosúlaďuje s osobitným ústavným režimom podľa ústavného zákona č. 397/2004 Z. z.

K bodu 3
Navrhuje sa doplniť výnimka z ustanovenia § 58a ods. 9 pre návrhy stanovísk podľa § 24a ods. 1.
Cieľom úpravy je vylúčiť použitie všeobecného postupu, podľa ktorého vláda alebo poverený člen vlády predkladá návrh stanoviska výboru pre európske záležitosti, ak ide o návrh stanoviska v osobitnom režime. V týchto prípadoch sa návrh stanoviska predkladá predsedovi Národnej rady Slovenskej republiky podľa § 24a.

K bodu 4
Navrhuje sa doplniť výnimka z ustanovenia § 58a ods. 10 pre zmenu stanoviska podľa § 24a ods. 4.
Úprava zabezpečuje, aby sa zmena stanoviska Slovenskej republiky v osobitnom režime neprerokúvala podľa všeobecného postupu pred výborom pre európske záležitosti, ale podľa osobitného postupu ustanoveného v § 24a.

K bodu 5
Navrhuje sa doplniť výnimka z ustanovenia § 58a ods. 11 pre stanoviská podľa § 24a ods. 1.
Ustanovenie § 58a ods. 11 upravuje postup člena vlády pri odchýlení sa od stanoviska Slovenskej republiky. Keďže osobitný režim podľa ústavného zákona č. 397/2004 Z. z. vylučuje možnosť odchýlenia sa člena vlády od stanoviska alebo od povinnosti uplatniť nesúhlas Slovenskej republiky, všeobecný postup podľa § 58a ods. 11 sa na stanoviská podľa § 24a ods. 1 neuplatní. 

K čl. II
Navrhuje sa účinnosť zákona dňom vyhlásenia. Navrhovaná účinnosť zodpovedá procesnej povahe právnej úpravy a jej bezprostrednej väzbe na osobitný mandátový režim podľa ústavného zákona č. 397/2004 Z. z..









